Benedikte Kiær (KF), 2011-04-26:
Jeg vil kvittere for den debat, vi har haft om de kommentarer, der er kommet fra FN-komiteen, med en række anbefalinger til, hvordan vi kunne gøre det bedre i forhold til udsatte børn og unge og i det hele taget på børneområdet.
Som jeg fremførte i min tale, er vi i gang på en lang række områder, og vi har sat en række initiativer i gang, som netop skal gå ind at forbedre forholdene for udsatte børn og unge.
En af de ting, jeg hæfter mig meget ved fra FN’s Børnekomité, og som jeg synes er meget væsentligt, er deres kommentarer i forhold til anbringelsesområdet – et område, på hvilket de siger, at de synes, at vi anbringer for mange børn uden for hjemmet.
De går også ind og siger, at de synes, at vi anbringer for mange børn på institution.
Det er nok også en af baggrundene for, at de hæfter sig ved Barnets Reform, som netop har fokus på den tidligere indsats, på den forebyggende indsats og på, at vi prøver at arbejde for, at barnet kommer til at blive anbragt i en plejefamilie, hvor det kan lade sig gøre.
Det er et område, hvor der sker mange ting i øjeblikket, der sker mange omlægninger rundtomkring i de enkelte kommuner, hvor man fjerner fokus fra at komme for sent på banen til at komme ind med en forebyggende og en tidlig indsats.
Det er et arbejde, der er ekstremt vigtigt, og som jeg har sat et ekspertudvalg til at kigge nøje på, så vi kan lære af de gode erfaringer, og så vi kan bringe de gode erfaringer rundt til alle kommuner, så børn og unge, der har behov for hjælp tidligt, også får det med baggrund i de gode erfaringer, man har gjort andre steder.
For i de kommuner, hvor man generelt inddrager børn i deres sager, får de faktisk nogle rigtig gode resultater ud af det.
Vi er også kommet ind på vold, hvor Børnekomiteen også opfordrer os til, at vi sætter ind med et øget fokus på det her område.
Vi sætter gang i en kampagne, som løber af stabelen fra uge 35, som bliver sat i gang med en række af organisationerne, og en af de ting, der er virkelig vigtigt, er, at børnene får at vide, hvad det er for nogle rettigheder, de har.
For selv om det er blevet bedre, er der stadig væk brug for at arbejde med en ændret holdning på det her område, som at det selvfølgelig ikke er i orden, at man slår på børn, for det kan vi på ingen måde som samfund acceptere, og der skal vi selvfølgelig også fjerne berøringsangsten, hvis man er bekymret for eller tror, at der er nogle børn, der bliver udsat for vold.
Det er også en af baggrundene for, at jeg er meget glad for, at Barnets Reform netop har sat fokus på den skærpede underretningspligt.
Men som sagt sætter vi gang i den her kampagne, som er vigtig i forhold til at fortælle børn om deres rettigheder, vigtig for at få sat yderligere fokus på, at der skal ske en holdningsændring i forhold til vold mod børn.
Som sagt kommer der også en national strategi fra Justitsministeriet her sidst på måneden i forhold til seksuelle overgreb, der handler om, at vi skal dæmme op for det.
En af de ting, som komiteen også kommer ind på, som jeg synes er ret interessant, og som også er i gang i øjeblikket i Danmark, er hele inklusionsdebatten, både på socialområdet og på undervisningsområdet, hvor komiteen hæfter sig ved, at vi skal have meget mere fokus på inklusioner, vi skal være langt bedre til at inkludere børn, som har nogle udfordringer i vores normaltilbud.
Det er også et arbejde, som er i gang, og jeg kan mærke, at mange kommuner virkelig har sat fokus på det her område, for ikke nok med, at man kan se, at det koster mange penge, man kan også se, at det ikke altid er til barnets bedre, og jeg mener helt generelt, at vi i det hele taget skal sørge for at inkludere børn noget mere i normalområdet.
Der er mange anbefalinger, som er værd at dykke endnu længere ned i og se, hvordan man kan arbejde videre med, og det er også baggrunden for, at vi med baggrund i det dokument, vi har fået fra komiteen, har indkaldt organisationerne og de relevante ministerier her i maj måned, så vi kan få en yderligere drøftelse af, hvad vi kan gøre for at arbejde videre med en lang række af de anbefalinger, som komiteen er kommet med, og hvor der virkelig er noget at hente i forhold til at gøre det bedre for udsatte børn og unge, som også drejer sig om inklusion af børn med handicap.